Stook jy of blus jy? – En Route
Die brande in die Suid-Kaap en veral Knysna het almal van ons in die omgewing, maar ook landswyd, diep geraak.
Skielik het ons besef hoe broos hierdie lewetjies en koninkrykies is waaraan ons elke dag so verwoed bou.
Ons emosies het wipplan gery tussen vrees en vreugde, wanhoop en verbasing, moedeloosheid en oorweldigende dankbaarheid .
Die whatsapps en Facebook boodskappe wat heen en weer gevlieg het het ons later heeltemal verward gehad: wie moet ontruim en wie nie? Waar brand dit? Is dit nou brandstigting of nie? Is daar nog ‘n storm oppad of nie? By tye was ek woedend oor al die gerugte en leuens wat so goedsmoeds aangestuur word, sonder om seker te maak of dit waar is of nie. En daarmee saam ‘n vuur van ‘n heeltemal ander aard wat aangesteek en gestook word deur woorde en tonge.
Totdat ek besef het dat dit my keuse is om kwaad te word of nie. Dat ek kan kies of ek die boodskappe gaan aanhou lees of nie. Ek kan KIES waarop ek wil fokus: die mense wat inspring en deurnag help voorrade pak, of diè wat kwansuis hulle self help aan skenkings; op die vrywilliger-vuurvegters of op die politici wat dit as ‘n bemarkingsgeleentheid sien? Bewonder ek die mense wat insamelings koördineer en laat gebeur, of vervies ek my vir diè wat leuens versprei en verhoudings probeer versuur? Kyk ek vas in Zuma se ongevoeligheid en arrogansie of kies ek om te sien hoe die Here hierdie ramp gebruik om verhoudinge oor verskeie grense te ontwikkel en Sy liefde in die Suid-Kaap uit te stort?
In die proses het ek sommer ‘n hele paar whatsappgroepe verlaat en sommer my Facebook ook skoongemaak van ‘n klomp swartgalliges.
Want ek het besef dat dit van MY afhang wat ek in my gedagtes en hart gaan toelaat. Die waarheid en die werklikheid bly wat dit is, en my emosies hoef nie soos die wind rondgewaai te word nie. Ek kan kies of ek die positiewe of die negatiewe wil raaksien en op fokus. Ja, albei is werklikheid, maar die een spoor my aan om ook ‘n verskil te maak, terwyl die ander my moedeloos en kwaad maak. En op grond van die emosie wat seëvier in my lewe, maak ek al my daaglikse besluite en beoordeel ek alles en almal waarmee ek te doen kry. Gaan ek vure aanstook en of eerder help blus en heling bring? Die keuse is myne , en myne alleen.
Spreuke 3:24: Wees veral versigtig met wat in jou hart omgaan, want dit bepaal jou hele lewe.
Hoe lank moet mens wag?
As jou bootjie geskud word…